b'\n_START_ARTICLE_\nLo\xc4\x8ditveni upniki\n_START_PARAGRAPH_\nLo\xc4\x8ditveni upniki so upniki, ki imajo svojo terjatev do dol\xc5\xbenika zavarovano z zastavno pravico na predmetu iz dol\xc5\xbenikovega premo\xc5\xbeenja, kar jim v primeru ste\xc4\x8daja ali prisilne poravnave zagotavlja ugodnej\xc5\xa1i polo\xc5\xbeaj._NEWLINE_Lo\xc4\x8ditveno pravico je mogo\xc4\x8de pridobiti s sporazumom upnika in dol\xc5\xbenika hkrati z nastankom terjatve, ali pa prisilno, v izvr\xc5\xa1ilnem postopku, npr. z rube\xc5\xbeem dol\xc5\xbenikovih stvari._NEWLINE_V praksi lo\xc4\x8ditveni upniki najve\xc4\x8dkrat uveljavljajo zastavno pravico na dol\xc5\xbenikovih osnovnih sredstvih - nepremi\xc4\x8dninah, strojih in vozilih - ter na vrednostnih papirjih. Redkeje je zastavna pravica ustanovljena na terjatvah ali drugih premo\xc5\xbeenjskih pravicah. Lo\xc4\x8ditveni upniki so najve\xc4\x8dkrat banke ali veliki dobavitelji blaga, \xc4\x8deprav ni nobenih ovir, da ne bi bila z zastavno pravico zavarovana tudi zelo majhna terjatev._NEWLINE_Lo\xc4\x8ditveni upnik lahko kljub za\xc4\x8detku postopka prisilne poravnave izterja svojo terjatev do dol\xc5\xbenika, vendar le iz zastavljenega premo\xc5\xbeenja. V praksi vrednost le-tega najve\xc4\x8dkrat ne zado\xc5\xa1\xc4\x8da za popolno popla\xc4\x8dilo lo\xc4\x8ditvenega upnika. Razlogi za to so naslednji: narasla terjatev zaradi zamudnih obresti, padec vrednosti zastavljenega premo\xc5\xbeenja, pretirana ocena vrednosti zastavljenega premo\xc5\xbeenja ob ustanovitvi zavarovanja. V tem primeru mora lo\xc4\x8ditveni upnik ostanek svoje terjatve uveljavljati pod enakimi pogoji kot navadni upniki, torej najve\xc4\x8dkrat v zni\xc5\xbeani vi\xc5\xa1ini in po poteku dolo\xc4\x8denega \xc4\x8dasovnega odloga. Lo\xc4\x8ditveni upniki nimajo pravice glasovati v postopku prisilne poravnave, razen \xc4\x8de se odpovedo lo\xc4\x8ditveni pravici._NEWLINE_\xc4\x8ce je nad dol\xc5\xbenikom za\xc4\x8det ste\xc4\x8dajni postopek, lo\xc4\x8ditveni upnik ne more sam predlagati postopkov unov\xc4\x8denja zastavljenega premo\xc5\xbeenja. Celotno dol\xc5\xbenikovo premo\xc5\xbeenje v tem primeru unov\xc4\x8duje ste\xc4\x8dajni upravitelj, ki pa iz vrednosti zastavljenega premo\xc5\xbeenja pred ostalimi upniki popla\xc4\x8da lo\xc4\x8ditvenega upnika._NEWLINE_Zelo pogosti so ste\xc4\x8dajni postopki, v katerih je vse dol\xc5\xbenikovo premo\xc5\xbeenje ve\xc4\x8dje vrednosti obremenjeno s pravicami lo\xc4\x8ditvenih upnikov in za popla\xc4\x8dilo navadnih upnikov ne ostane ni\xc4\x8d.'